**E L Ő T E R J E S Z T É S**

**Újhartyán Város Önkormányzata Képviselő-testületének**

**2025. március 27 -i ülésére**

**7. napirend.**

**Tárgy**: **Szociális rendelet módosítása**

**Előterjesztő**: Göndörné Frajka Gabriella jegyző

**Előkészítő**: Tunner Mária aljegyző

Rutterschmidt Zoltánné szociális ügyintéző

**Szavazás módja:** rendelet alkotás, minősített többség

**Tisztelt Képviselő Testület!**

Áttekintésre került a Szociális Bizottsági ülésen a szociális ellátásokról és a gyermekvédelem szabályairól szóló 6/2023. (IV:21) önkormányzati rendelet. A helyi rendelet szabályozza a támogatások típusait, megítélésének és mértékének részletszabályait.

A helyi rendelet 21. § - 23. § rendelkezik az első lakáshoz jutók támogatásáról. A támogatás egyösszegű és vissza nem térítendő, a 2023. május 1-től az alábbiak szerint alakul:

*a)* Lakóház vásárlás esetén: 400 000.- Ft

*b)* Új lakóház építése esetén: 600 000.- Ft

*c)* Lakás bővítés esetén csak akkor ha építési engedély köteles a bővítés: 400 000.- Ft

*d)* Lakás felújítás esetén (építési eng. kötött): 400 000.- Ft

*e)* Régi ház helyére új ház építése esetén: 1 000 000.- Ft

A 2022-2024 közötti időszakban a támogatásban részesítettek adatai:

2022:

Lakóház vásárlás támogatási esetek száma: 4 db

Új lakóház építés támogatási esetek száma: 1 db

Régi ház helyére új házépítés támogatási esetek száma: 1 db

2023:

Lakóház vásárlás támogatási esetek száma: 4 db

Új lakóház építés támogatási esetek száma: 1 db

Régi ház helyére új házépítés támogatási esetek száma: 0 db

2024:

Lakóház vásárlás támogatási esetek száma: 1 db

Új lakóház építés támogatási esetek száma: 1 db

Régi ház helyére új házépítés támogatási esetek száma: 0 db

Az elmúlt évek adatai jól tükrözik, hogy a 2023-ban hatályba lépő új szociális rendelet – melyben a támogatási összeg megemelésre került korábbiakhoz képest – nem indított el nagyobb mértékű támogatás iránti kérelembeérkezést a Hivatal felé.

Lényeges fontolóra venni a támogatás összegének mértékét és annak feltételeit.

A Szociális Bizottság javaslatot tett a támogatás összegének emelésére, az alábbiak szerint:

Rendelet 22.§ (1) bekezdés

A támogatás egyösszegű és vissza nem térítendő, melynek összege legalább ~~400 000.- Ft~~ 500.00.-Ft legfeljebb ~~1 000 000.- Ft~~ 2.500.00.-Ft az alábbiak szerint:

*a)* Lakóház vásárlás esetén: ~~400 000.- Ft~~ 500.000.-Ft

*b)* Új lakóház építése esetén: ~~600 000.- Ft~~ 1.000.000.-Ft

*c)* Lakás bővítés esetén csak akkor ha építési engedély köteles a bővítés: ~~400 000.- Ft~~ 1.000.000.-Ft

*d)* Lakás felújítás esetén ~~(építési eng. kötött): 400 000.- Ft~~ 1.000.000.-Ft

*e)* Régi ház helyére új ház építése esetén: ~~1 000 000.- Ft~~ 2.500.000.-Ft

(1a) Az (1) bekezdés c) d) és e) pontjában meghatározott támogatási jogcímek esetében a támogatás összege jelzálog jogcímén bejegyzésre kerül az ingatlannyilvántartásba.

A rendeletben szereplő jövedelemhatár ezzel párhuzamosan megemelésre került: az egy főre jutó nettó jövedelem a szociális vetítési alap összegének tizenötszeresét nem haladhatja meg.

A rendelet 22. § (2) bekezdése az alábbiakra módosulna:

Hatályos:

(2) Amennyiben a támogatásban részesítettek a lakóingatlant, a támogatás folyósítását követő 5 éven belül elidegenítik, őket annak visszafizetésére kell kötelezni. Erről a támogatást nyújtó és támogatásban részesülő megállapodást kötnek.

Javasolt módosítás:

(2) Amennyiben a támogatásban részesítettek a lakóingatlant, és

1. a támogatás folyósítását követő 5 éven belül elidegenítik vagy
2. a támogatás folyósításának feltételeként meghatározott állagmegóvási követelményeknek 3 éven belül nem tesznek leget,

úgy őket a támogatás teljes összegének visszafizetésére kell kötelezni. Erről a támogatást nyújtó és támogatásban részesülő megállapodást kötnek.

A rendeletben kiegészítésre került a támogatásban részesíthetők körének feltételrendszere azzal, hogy a pár ilyen jogcímen támogatást nem kapott, továbbá annak vállalása, hogy a kérelmező a folyósítást követő 3 éven belüli állammegóvási kötelezettségnek eleget tesz.

A rendelet 23. § (1) bekezdés módosítása javasolt annak érdekében, hogy különbségtételre kerüljön a lakóház építés/ vásárlás és lakásbővítés/felújítás esetén a kérelem benyújtására nyitva álló határidő:

Javasolt módosítás:

(1) A támogatásra irányuló kérelmet

a) lakóház vásárlás vagy építés esetén az adásvételi szerződést követő 1 éven belül

b) lakásbővítés vagy felújítás esetében az adásvételi szerződést követő 3 éven belül

a rendelet 1. mellékletében meghatározott nyomtatványon lehet benyújtani a Polgármesteri Hivatalnál.

Az első lakáshoz jutok támogatásában javasolt módosításokkal öszefüggésben a rendelet mellékletét képező nyomtatvány kiegészítése is megtörtént.

Kérem a T. Testületet az előterjesztés megtárgyalására és a rendelet módosítás elfogadására!

**Újhartyán Város Önkormányzata Képviselő-testületének .../2025. (III. 28.) önkormányzati rendelete**

**A szociális ellátásokról és a gyermekvédelem szabályairól szóló 6/2023. (IV.21.) önkormányzati rendelet módosításáról**

[1] Újhartyán Város Önkormányzatának célja a helyi közösség tagjainak támogatása, különösen a rászorulók, idősek, gyermekek, hátrányos helyzetű személyek és családok életkörülményeinek javítása. A szociálisan rászorultak részére nyújtandó, illetve nyújtható pénzbeli és természetbeni ellátások formáinak, feltételeinek, mértékének, valamint igénybevételük rendjének és garanciáinak meghatározása érdekében dönt a szociális ellátásokról.

[2] Újhartyán Város Önkormányzatának Képviselő-testülete a szociális igazgatásról és a szociális ellátásokról szóló 1993. évi III. törvény 1. § (2) bekezdésében, 10. § (1) bekezdésében, 25. § (3) bekezdésében, 26. § - ában, 32. § (1) bekezdésében, 32. § (3) bekezdésében, 45. § (1) bekezdésében, 48. § (4) bekezdésében, 92. § (1)–(2) bekezdésében, 115. § (3) bekezdésében és a gyermekek védelméről és a gyámügyi igazgatásról szóló 1997. évi XXXI. törvény 29. § (2) bekezdésében és a 29. § (3) bekezdésében, Magyarország helyi önkormányzatairól szóló 2011. évi CLXXXIX. törvény 13. § (1) bekezdésében, valamint a Alaptörvény 32. cikk (2) bekezdésében meghatározott eredeti jogalkotói hatáskörében meghatározott feladatkörében eljárva a Szociális Bizottság véleményének kikérésével a következőket rendeli el:

**1. §**

(1) A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 21. § (2) bekezdés c) pontja helyébe a következő rendelkezés lép:

*(A kérelmezők abban az esetben részesíthetőek támogatásban, ha:)*

„*c)* a kérelmező pár ilyen támogatást nem kapott,”

(2) A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 21. § (2) bekezdése a következő d) ponttal egészül ki:

*(A kérelmezők abban az esetben részesíthetőek támogatásban, ha:)*

„*d)* a kérelmező vállalja a támogatás folyósítását követő 3 éven belüli állagmegóvási kötelezettséget.”

(3) A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 21. § (3) bekezdés c) pontja helyébe a következő rendelkezés lép:

*[Az (2) bekezdésben felsorolt feltételek fennállása esetén sem jogosultak támogatásra azok:]*

„*c)* ahol a családban az egy főre jutó havi nettó jövedelem a szociális vetítési alap összegének tizenötszörösét meghaladja.”

(4) A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 21. § (4) bekezdése helyébe a következő rendelkezés lép:

„(4) Indokolt esetben egyedi elbírálás alapján a 21. §. (3) bekezdésben meghatározott feltételektől és jövedelemhatároktól a Szociális Bizottság méltányosságból eltérhet.”

**2. §**

(1) A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 22. § (1) bekezdése helyébe a következő rendelkezés lép:

„(1) A támogatás egyösszegű és vissza nem térítendő, melynek összege legalább 500 000.- Ft legfeljebb 2 500 000.- Ft az alábbiak szerint:

*a)* Lakóház vásárlás esetén: 500 000.- Ft

*b)* Új lakóház építése esetén: 1 000 000.- Ft

*c)* Lakás bővítés esetén csak akkor ha építési engedély köteles a bővítés: 1 000 000.- Ft

*d)* Lakás felújítás esetén: 1 000 000.- Ft

*e)* Régi ház helyére új ház építése esetén: 2 500 000.- Ft”

(2) A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 22. §-a a következő (1a) bekezdéssel egészül ki:

„(1a) Az (1) bekezdés c), d) és e) pontjában meghatározott támogatási jogcímek esetében a támogatás összege jelzálog jogcímen bejegyzésre kerül az ingatlannyilvántartásba.”

(3) A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 22. § (2) bekezdése helyébe a következő rendelkezés lép:

„(2) Amennyiben a támogatásban részesítettek a lakóingatlant és azt

*a)* a támogatás folyósítását követő 5 éven belül elidegenítik, vagy

*b)* a támogatás folyósításának feltételeként meghatározott állagmegóvási követelménynek a támogatást igénylők 3 éven belül nem tesznek eleget,

úgy őket annak visszafizetésére kell kötelezni. Erről a támogatást nyújtó és támogatásban részesülő megállapodást kötnek.”

**3. §**

A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 23. § (1) bekezdése helyébe a következő rendelkezés lép:

„(1) A támogatásra irányuló kérelmet

*a)* lakóház vásárlás vagy építés esetén az adásvételi szerződést követő 1 éven belül

*b)* lakásbővítés vagy felújítás esetében az adásvételi szerződést követő 3 éven belül

a rendelet 1. mellékletében meghatározott nyomtatványon lehet a Polgármesteri Hivatalnál benyújtani.”

**4. §**

A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 30. § (6) bekezdése helyébe a következő rendelkezés lép:

„(6) Újhartyán Város Önkormányzata minden évben külön határozatban hagyja jóvá a támogatás mértékét és formáját.”

**5. §**

A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 37. § (2) bekezdése helyébe a következő rendelkezés lép:

„(2) A család- és gyermekjóléti szolgálat ellátás igénybevételére vonatkozó szabályokat

*a)* az 1993. évi III. Szoc.tv

*b)* a 1997. évi XXXI. Gyvt.

*c)* Dabas Város Önkormányzata Képviselő-testületének „a Dabasi Család- és Gyermekjóléti Szolgálat és Központ által nyújtott család-és gyermekjóléti szolgáltatásokról és azok térítési díjáról” szóló, mindenkor hatályos önkormányzati rendelete

határozza meg.”

**6. §**

A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 4. melléklete az 1. melléklet szerint módosul.

**7. §**

Hatályát veszti A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 22. § (4) bekezdése.

**8. §**

Ez a rendelet 2025. április 1-jén lép hatályba.

|  |  |
| --- | --- |
| Schulcz József polgármester | Göndörné Frajka Gabriella jegyző |

*1. melléklet a .../2025. (III. 28.) önkormányzati rendelethez*

1. A szociális ellátásokról és a gyermekvédelem szabályairól szóló 6/2023. (IV. 21.) önkormányzati rendelet 4. melléklete a következő mondatokkal egészül ki:

„Adásvételi szerződés megkötésének időpontja: ……………………………………….......

Újhartyáni lakóhely fennállásának kezdő időpontja: ………………………………………..”

Részletes indokolás

**Az 1–8. §-hoz és az 1. melléklethez**

A szociális ellátásokról és gyermekvédelem szabályairól Újhartyán Város Önkormányzat Képviselő-testülete 2023-ban alkotott rendeletet. A Szociális Bizottság javasolt az első lakáshoz jutók támogatási összegének emelését, a támogatás fix összegű és egyszeri  azok számára, akik a támogatási feltételrendszernek megfelelnek. A módosítás eredményeként nagyobb mértékű anyagi támogatást tud nyújtani az önkormányzat az újhartyáni lakosok számára ezzel is ösztönözve azt, hogy a városban telepedjenek le vagy térjenek vissza, valamint a lakásvétel, bővítés vagy felújítás terheinek viselésében részt tud magára vállalni az önkormányzat.